<classify> SERIKALI imeanza kuokoa Sh bilioni 5.6, zilizokuwa zikipotea kila mwezi kwa ajili ya Shirika la Umeme TazaniaTanesco kuendesha mitambo inayotumia mafuta mazito, kuzalisha umeme nchini, baada ya vituo 17 kuunganishwa kwenye Gridi ya Taifa.Aidha Tanesco ilikuwa ilikijiendesha kwa hasara ya Sh milioni 439 kila mwezi, kabla ya mabadiliko makubwa iliyofanyiwa na baadhi ya mianya kufutwa, ikiwemo kuagiza nguzo kutoka nje ya nchi na sasa ina uwezo wa kujiendesha kwa faida.Waziri wa Nishati Dk Medard Kalemani alisema hayo juzi wakati akiweka jiwe la msingi la mradi mkubwa wa kusafirisha na vituo vya kupoza umeme, unaojengwa katika mtaa wa Mpomvu Kata ya Mtakuja Geita mjini.Mradi huo utakaogharimu Sh bilioni 53, utakuwa na uwezo wa kuzalisha megawati 85 katika awamu ya kwanza. Mbali na mradi huo kuwa mkombozi, pia imeelezwa utawezesha serikali kupitia Tanesco kuuzia Mgodi wa Dhahabu wa Geita GGM megawati 46 za umeme kwa ajili ya uendeshaji wake kutokana na mahitaji ya sasa ya huduma ya umeme, hivyo kuliingizia taifa pato.Mradi huo una urefu wa kilometa 180 kutoka Kijiji cha Ibadakuli mkoani Shinyanga kupitia Bulyanhulu hadi Geita. Vijiji 57 vikiwemo vijiji kumi unapopitia mradi huo, wakazi wake watanufaika na kuwekewa huduma ya umeme. Vijiji 47 vipo mkoani Geita.Aliwapongeza watumishi wa Tanesco hasa mkoa wa Geita. Lakini, alipiga marufuku wakandarasi au watumishi wa Tanesco, kuuza nguzo kwa wateja na atakayebainika akifanya hivyo atawajibishwa kisheria. Alisisitiza kuwa kuanzia sasa, hakuna mteja kulipia nguzo wala transfoma.Alisema mambo hayo yalikuwa kero kubwa. Kwa upande wake, Mkuu wa Mkoa wa Geita, Robert Gabriel akizungumzia ujio wa mradi huo, alisema utasaidia kuongeza kasi ya maendeleo ikiwemo ukuaji wa viwanda vya kuchakata na kuchenjua dhahabu. Kwa sasa mkoa una viwanda 159 vya dhahabu na ujio wa mradi huo, utaongeza maradufu viwanda hivyo.Gabriel alisema kuwa mkoa wa Geita, tayari ni ukanda wa kiuchumi na Mbunge wa Jimbo la Geita, Costantine Kanyasu ambaye pia ni Naibu Waziri wa Maliasili na Utalii, amepewa jukumu hilo kuhakikisha mkakati huo unatekelezeka.  <topic>: KITAIFA 